Frp-politiker dro på helgetur til spahotell på Stortingets regning. Nå skal han lede justiskomiteen.
Helge André Njåstad og kjæresten overnattet i spaanlegget Farris Bad i Stortingets sommerferie. Fra 2016 til 2018 betalte Stortinget for minst syv spahotellopphold for Frp-politikeren. Lørdag 30. juni 2018 er en fin og varm sommerdag i deler av Sør-Norge. Stortingets sommerferie har allerede vart i 15 dager i det Frps stortingsrepresentant Helge André Njåstad setter seg i drosjen i Oslo på sin første etappe på vei hjem til Austevoll i Hordaland.  Men reisen går ikke direkte til Bergen. Først drar han til Larvik. Der venter en natt på Farris Bad, som omtaler seg som «Nordens vakreste spahotell».  Alle som sjekker inn her, får fri tilgang til det 2500 kvadratmeter store spaanlegget.  Totalt kostet reisen Stortinget 6600 kroner (se faktaboks for detaljer).  Svarer ikke på hvem han har møtt Njåstad skriver på reiseregningen at han hadde «møter med Vestfold og Telemark Frp» i perioden mellom 30. juni og 1. juli.  Aftenposten var første gang i kontakt med Njåstad om denne saken i 2019.  Han sa da at han ikke hadde mulighet til å fortelle hvem han møtte eller hva møtet handlet om, men at det var et kort møte etter ankomst lørdag kveld. Samboeren var med på spaoppholdet Njåstad har bekreftet at han var på Farris Bad med sin samboer. – Vi bodde sammen på hotellet, men merkostnaden med det, ble ikke belastet Stortinget. Jeg er nøye på det de gangene jeg reiser med mine nærmeste, sa Njåstad i 2019.  Kvitteringen fra Farris Bad-oppholdet viser at Njåstad kjøpte badetøy, men disse 145 kronene ble ikke belastet Stortinget. Det finnes flere hoteller i Larvik. Nettsøk Aftenposten gjorde i 2019 viste at disse kostet halvparten eller mindre enn Farris Bad.  Njåstad sa også til Aftenposten i 2019 at han måtte innom Vestfold for å komme seg hjem til Austevoll denne sommerhelgen i 2018.    Han forklarte dette med at han måtte fly fra Torp på grunn av mangel på flybilletter fra Oslo lufthavn. Og at han endte på Farris bad i Larvik fordi det ikke gikk tog fra Oslo tidlig nok søndag morgen til å rekke flyet.  Det gikk flybuss fra Oslo til Torp, men Njåstad sa at han ikke kjente til denne muligheten.  Flere spahotell-opphold på Stortingets regning Aftenposten sitter på et datasett som viser alle stortingsrepresentantenes hotellvalg fra januar 2017 til oktober 2018.  I dette skiller Njåstad seg ut med sin bruk av spahoteller på Stortingets regning forskjellige steder i Norge.  Høsten 2018 fortalte Aftenposten at han hadde fått dekket opphold på Solstrand Hotel & Bad, et spahotell som ligger 49 kilometer fra Njåstads hjemsted, over Bjørnafjorden i Hordaland. Dette skjedde i forbindelse med valgkampen i 2017.  Aftenpostens gjennomgang av stortingsrepresentatenens reisevirksomhet viser at Njåstad også bodde ved dette hotellet i juni 2017 og februar 2018. Njåstad forteller at han da hadde møter med Bergen Frp og Hordaland Frp på Solstrand Hotel & Bad. Njåstad har også overnattet på Son Spa, som ligger 40 minutters kjøring fra Oslo, i forbindelse med møter i april 2018.  I forbindelse med Arendalsuka i 2018 overnattet han på Kragerø Resort, som har spaanlegg med basseng, badstue og massasjebad med utsikt over skjærgården. Det ligger omtrent én times kjøring nord for Arendal.  NRK har omtalt at Njåstad bodde på spa- og badehotellet Støtvig i Østfold i juli 2016 sammen med familien. Stortinget betalte for deler av oppholdet og reisen, der Njåstad hadde et møte med Frps varaordfører. –Du har ofte bodd på spahoteller. Hva er årsaken til det? – Jeg ser at det er blitt gjort et nummer av det. Mange ganger er det på grunn av arrangementer som legges til slike hoteller, andre ganger kan det være pris, sa Njåstad i 2019. NRK har også omtalt at Njåstad tok med familien på hotell på Geilo i påsken 2016. Stortinget tok regningen fordi Njåstad hadde lagt et kort møte til hotellets lobby.  Professor: Mange vil oppleve det som et mønster Aftenposten ba i 2019 Stortingets administrasjon avklare om reisen til Njåstad var innenfor det formelle regelverket. «Stortingsrepresentanter får dekket reiseutgifter innenlands så lenge de ikke er av rent privat art, i henhold til Stortingets regelverk for reiser», opplyste Stortingets kommunikasjonsavdeling overfor Aftenposten den gang. De la til at representanter som har med seg «private gjester» får dekket dette som om de reiste alene.  Etter Aftenpostens avsløringer om juks med reiseregninger, ble regelverket strammet inn. Det ble blant annet tatt inn en formulering om at det skulle redegjøres på reiseregningen dersom man hadde kombinert privat reise med tjenestereise.  Bernt Aardal er professor emeritus ved Institutt for statsvitenskap ved UiO. Han understreker at Njåstads sak må ses i sammenheng med en rekke skandaleavsløringer de siste årene, der flere har trukket seg fra verv på grunn av rot med pendlerboliger og reiseregninger. – Det mest problematiske med dette er at det går inn i en serie med saker om avsløringer av ulike forhold knyttet til folkevalgte. Mange vil oppleve det som et mønster, og bakteppet er derfor mer alvorlig nå enn for fem år siden, sier han til Aftenposten i dag.  –Uten at jeg kjenner alle detaljene her, så vil jo det etterlatte inntrykket for mange være at folkevalgte har forholdt seg til skattebetalernes penger på en litt for lettvint måte. Endret praksis Helge André Njåstad tar nå over som leder for justiskomiteen etter Per-Willy Amundsen.  Njåstad sier i dag at han synes han fikk mye oppmerksomhet for de tidligere omtalte sakene i 2018 og 2019.  – Også synes jeg jo at jeg fikk veldig mye tyn for ting. Når du ser summen av alle andre politikere og ting etterpå, så synes jeg jo at medieoppmerksomheten jeg fikk var enorm i forhold til alvorligheten.  Han sier han er veldig nøye på reiseregningene i dag.  – Nøye på hvilken måte? Er det at du ikke drar på spahotell? Eller at du ikke kombinerer privat- og jobbarrangement? – Jeg kombinerer fortsatt, men da tar jeg det privat.  Lekket sensitiv informasjon–trakk seg fra alle verv I 2019 trakk Njåstad seg som parlamentarisk nestleder, finanspolitisk talsperson og sentralstyremedlem. En av grunnene til dette var at han hadde lekket sensitiv informasjon til en partifelle.  Njåstad satt i en årrekke i partiets organisasjonsutvalg. Utvalget er blitt kalt «skandaleutvalget», da de håndterer saker hvor det er mistanke om brudd på Frps etiske regelverk. Her ble også partiets #metoo-saker håndtert. Han innrømmet at han flere ganger hadde diskutert sakene utvalget behandlet med en partifelle og at dette dreide seg om #metoo-informasjon.  – Hva tenker du om den saken i dag i lys av den nye rollen du har fått? – Nei, det er jo de to sakene som har hengt ved meg som har gjort at jeg har tatt konsekvensene av det med å steppe litt ned i parti-hierarkiet. Og så har jeg kjempet meg tilbake igjen, først og fremst med nominasjonen i valget 2021. Det er jo velgerne og partifolkene sin tillit som er det viktigste. Njåstad viser til at velgerne i hans valgdistrikt Hordaland kunne valgt ham bort i forrige stortingsvalg.  – Og så har jeg stått på og er veldig glad for at partiet gir meg tillit til en ny oppgave nå, selv om jeg har de sakene i bagasjen, som jeg selvfølgelig har lært veldig mye av. Frp-leder Sylvi Listhaug kommenterer saken om Njåstads reiseregninger slik i en tekstmelding:  – Dette er forhold som skjedd for en del år siden. Vi er ferdig med disse sakene og mener Helge vil gjøre en god jobb som leder av justiskomiteen.
Frp-politiker Helge André Njåstad var gjennom en toårsperiode minst syv ganger på spahotell på Stortingets regning.  En helg i Stortingets sommerferie i 2018 hadde han med seg kjæresten på Farris Bad. Han sier han hadde et møte der, men vil ikke si med hvem. Njåstad tar nå over rollen som leder av Stortingets justiskomité.